《秦罗敷》
元代·胡奎

昔有邯郸女，艳色世无如。手提青丝笼，采桑城南隅。

头上金雀钗，耳傍明月珠。素手挽柔条，风吹绣罗襦。

使君驰五马，冠盖丽且都。桑间问彼姝，云是秦罗敷。

裴回日将夕，命妾载后车。长跪谢使君，妾有堂上姑。

剖竹节乃直，裂松心不枯。使君善自爱，妾志终弗渝。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。